b"\n_START_ARTICLE_\nMikko Pukka\n_START_SECTION_\nUran alku Tapparassa\n_START_PARAGRAPH_\nSuodenniemelt\xc3\xa4 kotoisin oleva Pukka aloitti j\xc3\xa4\xc3\xa4kiekkoilun 8-vuotiaana Vammalan Palloseurassa. H\xc3\xa4n siirtyi D-juniori-ik\xc3\xa4isen\xc3\xa4 Tapparaan. Pukka voitti C-nuorten Suomenmestaruuden vuonna 1998 ja SM-pronssia vuonna 1997 sek\xc3\xa4 A-nuorten Suomenmestaruuden vuonna 2001. H\xc3\xa4n debytoi kaudella 2000\xe2\x80\x932001 my\xc3\xb6s SM-liigassa, jossa Pukka pelasi 19 runkosarja- ja kuusi playoff-ottelua ilman tehopisteit\xc3\xa4. H\xc3\xa4n voitti kauden p\xc3\xa4\xc3\xa4tteeksi SM-hopeaa. Kaudella 2001\xe2\x80\x932002 Pukka j\xc3\xa4i SM-liigassa viel\xc3\xa4 v\xc3\xa4hemm\xc3\xa4lle vastuulle ja pelasi 13 runkosarjaottelua ilman tehopisteit\xc3\xa4. H\xc3\xa4n pelasi suurimman osan kaudestaan Tapparan A-nuorissa, mutta iso osa kaudesta eteni my\xc3\xb6s lainalla Mestis-joukkue Kokkolan Hermeksess\xc3\xa4, jossa 19 runkosarjaottelua toivat puolustajalla varsin hyv\xc3\xa4t tehot 8+7=15._NEWLINE_Kaudeksi 2002\xe2\x80\x932003 Pukka siirtyi vuoden mittaisella sopimuksella Mestis-joukkue KooKoohon. H\xc3\xa4n jakoi tehoilla 12+17=29 koko Mestiksen puolustajien pistep\xc3\xb6rssin voiton Jukureiden Pasi J\xc3\xa4rvisen kanssa. Pukka voitti kauden p\xc3\xa4\xc3\xa4tteeksi Mestis-pronssia ja h\xc3\xa4net valittiin sarjan toiseen t\xc3\xa4hdist\xc3\xb6kent\xc3\xa4lliseen. Pukka pelasi kauden aikana my\xc3\xb6s kahdeksan ottelua lainalla Tapparassa, jonne h\xc3\xa4n siirtyi joulutaukoon asti kest\xc3\xa4neell\xc3\xa4 sopimuksella marraskuussa 2002.\n_START_SECTION_\nPaluu SM-liigaan Mestis-vuoden j\xc3\xa4lkeen\n_START_PARAGRAPH_\nKaudeksi 2003\xe2\x80\x932004 Pukka palasi taas 1+1-vuotisella sopimuksella Tapparaan. H\xc3\xa4n teki ensimm\xc3\xa4isell\xc3\xa4 t\xc3\xa4ydell\xc3\xa4 SM-liigakaudellaan 37 runkosarjaottelussa tehot 4+2=6. Pukka teki liigauransa avausmaalin 27. syyskuuta 2003 Espoo Bluesia vastaan. H\xc3\xa4n pelasi kauden aikana my\xc3\xb6s kahdeksan ottelua lainalla Mestis-joukkue Kiekko-Vantaassa. Huhtikuussa 2004 Tappara k\xc3\xa4ytti Pukan sopimuksessa olleen option ja teki vuoden mittaisen jatkosopimuksen h\xc3\xa4nen kanssaan. Kaudella 2004\xe2\x80\x932005 h\xc3\xa4n pelasi Tapparan lis\xc3\xa4ksi my\xc3\xb6s yhteens\xc3\xa4 kuusi ottelua lainalla Forssan Palloseurassa ja Kiekko-Vantaassa. Huhtikuussa 2005 Pukka teki taas kaksivuotisen jatkosopimuksen joukkueen kanssa._NEWLINE_Pukka pelasi kaudella 2005\xe2\x80\x932006 SM-liigan kaikki 56 runkosarjaottelua, mutta h\xc3\xa4n j\xc3\xa4i kuitenkin edellisten kausiensa tapaan taas pieneen rooliin ja Pukan kehitys junnasi paikallaan. H\xc3\xa4n ehtikin pelata Tapparassa kaudella 2006\xe2\x80\x932007 vain yhden ottelun, kunnes joukkue vuokrasi Pukan syyskuun 2006 lopulla kuuden viikon mittaisella sopimuksella puolustajapulasta k\xc3\xa4rsineeseen Turun Palloseuraan. Heti vuokrapestins\xc3\xa4 j\xc3\xa4lkeen marraskuussa h\xc3\xa4n siirtyi aluksi vuodenvaihteeseen ja sittemmin loppukauden kest\xc3\xa4neell\xc3\xa4 sopimuksella Elitserien-joukkue Lule\xc3\xa5 HF:n riveihin. Pukka vietti joukkueessa my\xc3\xb6s kauden 2007\xe2\x80\x932008. Yhteens\xc3\xa4 h\xc3\xa4n teki Elitserieniss\xc3\xa4 80 runkosarja- ja nelj\xc3\xa4ss\xc3\xa4 playoff-ottelussa tehot 1+2=3 ja ker\xc3\xa4si 90 j\xc3\xa4\xc3\xa4hyminuuttia.\n_START_SECTION_\nSaiPa-vuodet\n_START_PARAGRAPH_\nKauden 2008\xe2\x80\x932009 Pukka aloitti Ven\xc3\xa4j\xc3\xa4n toiseksi korkeimmalla sarjasolla Vys\xc5\xa1aja Ligan Gazovik Tjumenissa, josta h\xc3\xa4n palasi joulukuussa 2008 Suomeen ja siirtyi ottelukohtaisella sopimuksella Mestis-joukkue Lemp\xc3\xa4\xc3\xa4l\xc3\xa4n Kisaan. Tammikuussa 2009 Pukka siirtyi kuukauden loppuun asti ulottuneella sopimuksella sarjatasoa ylemm\xc3\xa4s Saimaan Pallon riveihin. Siirtotakarajalla h\xc3\xa4nen sopimustaan jatkettiin kauden loppuun. Maaliskuussa 2009 Pukka teki 1+1-vuotisen jatkosopimuksen SaiPan kanssa. Helmikuussa 2010 joukkue k\xc3\xa4ytti h\xc3\xa4nen sopimuksessaan olleen option ja teki vuoden mittaisen jatkosopimuksen Pukan kanssa._NEWLINE_Kaudella 2010\xe2\x80\x932011 Pukka sai SaiPassa paljon vastuuta Richard Lintnerin puolustajaparina. Vaikka h\xc3\xa4n pelasi itselleen tehopisteiden valossa varsin tavanomaisen kauden, Pukka sai aikaan paljon onnistumisia. Maaliskuussa 2011 h\xc3\xa4n teki kaksivuotisen jatkosopimuksen joukkueen kanssa. Kaudella 2011\xe2\x80\x932012 Pukka teki SM-liigan yhden kauden piste-enn\xc3\xa4tyksens\xc3\xa4 tehoilla 1+14=15, mutta h\xc3\xa4nen otteensa j\xc3\xa4iv\xc3\xa4t kuitenkin edellist\xc3\xa4 kautta ep\xc3\xa4tasaisemmiksi._NEWLINE_Elokuussa 2013 Pukka liittyi Lemp\xc3\xa4\xc3\xa4l\xc3\xa4n Kisan harjoitusvahvuuteen. H\xc3\xa4n l\xc3\xb6ysi uuden seuran lopulta lokakuussa siirrytty\xc3\xa4\xc3\xa4n Kazakstanin mestaruussarjajoukkue Beibarys At\xc4\xb1raw'n paitaan. Tammikuussa 2010 Pukka palasi loppukauden 2013\xe2\x80\x932014 kattaneella sopimuksella SaiPaan paikkaamaan loukkaantumisia. H\xc3\xa4n hoiti tonttinsa runkosarjassa kohtuullisen hyvin, mutta kev\xc3\xa4\xc3\xa4n 2014 pudotuspeleiss\xc3\xa4 Pukka ei kuitenkaan kyennyt en\xc3\xa4\xc3\xa4 huippusuorituksiin ja mahtui kokoonpanoon vain kolmessa ottelussa. Kauden 2014\xe2\x80\x932015 kynnyksell\xc3\xa4 h\xc3\xa4n siirtyi vapaana agenttina vuoden mittaisella ja kahden kuukauden koeajan sis\xc3\xa4lt\xc3\xa4neell\xc3\xa4 sopimuksella SM-liigan nousijajoukkue Vaasan Sportiin. Lokakuun lopulla Pukka teki kev\xc3\xa4\xc3\xa4seen 2016 asti ulottuvan jatkosopimuksen joukkueen kanssa. H\xc3\xa4n voitti Sportin sis\xc3\xa4isen tehotilaston lukemalla +4. Kaudeksi 2015\xe2\x80\x932016 Pukka nimettiin joukkueen kapteeniksi. H\xc3\xa4n voitti Sportin sis\xc3\xa4isen tehotilaston lukemalla +21. Tammikuussa 2016 Pukka teki vuoden mittaisen jatkosopimuksen joukkueen kanssa._NEWLINE_Kaudella 2016\xe2\x80\x932017 Pukka jatkoi Sportin varakapteenina, kun Markus Kankaanper\xc3\xa4 nimettiin joukkueen uudeksi kapteeniksi. Pukan rooli j\xc3\xa4i kauden mittaan kuitenkin pieneksi ja h\xc3\xa4nen sopimuksensa Sportin kanssa purettiin Pukan omasta aloitteesta tammikuussa 2017. H\xc3\xa4n siirtyi loppukaudeksi Ruotsin toiseksi korkeimmalle sarjatasolle HockeyAllsvenskan-joukkue IF Bj\xc3\xb6rkl\xc3\xb6veniin. Maaliskuussa Pukka teki joukkueen kanssa vuoden mittaisen jatkosopimuksen, Kaudella 2017\xe2\x80\x932018 h\xc3\xa4n nousi Bj\xc3\xb6rkl\xc3\xb6venin varakapteeniksi. Tammikuussa 2018 Pukka teki joukkueen kanssa taas vuoden mittaisen jatkosopimuksen._NEWLINE_Pukka palasi kaudeksi 2019\xe2\x80\x932020 Suomeen ja siirtyi vuoden mittaisella sopimuksella Mestis-joukkue KOOVEE:hen. H\xc3\xa4net nimettiin joukkueen kapteeniksi.\n_START_SECTION_\nMaajoukkueura\n_START_PARAGRAPH_\nPukka on pelannut Suomen A-maajoukkueessa nelj\xc3\xa4 ottelua. H\xc3\xa4net nimettiin ensimm\xc3\xa4iseen MM-leiriryhm\xc3\xa4\xc3\xa4n vuoden 2011 turnaukseen. Pukka teki A-maajoukkuedebyyttins\xc3\xa4 n\xc3\xa4in ollen 1. huhtikuuta 2011 Lahdessa pelatussa Euro Hockey Challenge -ottelussa Slovakiaa vastaan. Yhteens\xc3\xa4 h\xc3\xa4n on pelannut my\xc3\xb6s seitsem\xc3\xa4n B-, kolme nuorten ja kahdeksan poikien maaottelua."